Berat mata memandang
ANTHONY PUNAN KUCHING: ‘Berat mata memandang, berat lagi bahu memikul’, perumpamaan yang
amat tepat menggambarkan keadaan penduduk di Pakan ketika ini dihimpit usaha
mematuhi Perintah Kawalan Pergerakan (PKP). Menyedihkan ratusan penduduk terpaksa berdepan dengan masalah dan
penyiksaan bersusun panjang serta beratur seawal jam 6.00 pagi untuk
mendapatkan permit daripada Balai Polis Pakan untuk keluar daerah atau ke pekan
Bintangor dan bandar Sarikei. Derita dan masalah ini telah berlarutan sejak sekian lama dan makin ‘parah’
ketika PKP, berikutan ramai penduduk di Pakan terpaksa ke Bintangor atau
Sarikei untuk sebarang urusan kewangan berikutan di pekan Pakan tidak ada mesin
juruwang automatik (ATM). Keadaan bertambah teruk dengan ramai penduduk sebaik sahaja PKP dilaksanakan
dan kerajaan mengumumkan pelbagai bantuan seperti Bantuan PRIHATIN Nasional
(BPN) dan Bantuan Khas Sarawakku Sayang (BKSS) memohon permit untuk keluar dari
Pakan untuk menunaikan wang bantuan tersebut atau membeli barangan keperluan di
Sarikei atau Bintangor. Seorang penduduk dari Rumah Gunda, Pakan, Tedong Anak Chakaw ketika
dihubungi memberitahu, daripada beratus orang yang terpaksa berbaris panjang,
ramai yang terpaksa berpatah balik kerana tidak sanggup menunggu lama. Manakala pihak polis di Pondok Polis Pakan pula setelah satu mesyuarat,
mengehadkan sehingga 70 permit atau kebenaran dikeluarkan kepada pemohon yang
layak dalam sehari bermula hari ini (28 April). Sedangkan penduduk yang mahu bergerak keluar dari daerah Pakan setiap hari
sekitar 350 orang atau kadang kala boleh mencecah sehingga 480 orang. “Kita tahu langkah ini (mengehadkan sehingga 70 orang keluar dari
Pakan sehari) adalah langkah terbaik dalam memastikan Pakan terus kekal zon
hijau. Tetapi faktor pelaksanaannya juga harus diambil kira. “Ada tuai rumah yang menghubungi saya, memberitahu terpaksa balik
dengan kehampaan kerana hanya 70 permit sahaja dikeluarkan oleh pihak polis
dalam sehari,” katanya. Tedong menjelaskan, ramai yang datang dari Dayu seperti dari Rumah Pangau,
Rumah Anding, malah ada yang datang dari Engkamop seawal pagi, namun balik
hampa, dan hendak membeli barangan di pekan Pakan tidak dapat kerana tidak ada
duit. “Sebab itu ramai yang menghubungi saya hari ini memberitahu terpaksa
berpatah balik. Terpaksa melupakan hasrat mahu ke Sarikei atau Bintangor,”
katanya. Sebagai jalan penyelesaian menurut Tedong, ramai yang memberi kad ATM
mereka kepada kawan-kawan atau saudara mara yang dapat permit untuk
mengeluarkan duit di Sarikei atau Bintangor.  “Tetapi bagi mereka yang mahu membuat urusan dengan bank, mereka
terpaksalah balik dengan hampa. Itulah asam garam rakyat di Pakan dan Julau
juga.  “Saya sebelum ini telah memohon jasa baik dari BSN agar menubuhkan
khidmat perbankan bergerak di Pakan. Namun masih menunggu keputusan,”
tambah Tedong. 
See author's posts
